Predkladacia správa

Tento návrh na určenie gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k nim sa predkladá na základe bodu B.5. uznesenia vlády SR č. 780 z 10. júla 2002 a  predstavuje druhú aktualizáciu pôvodného gestorstva smerníc prijatého uznesením vlády SR č. 962 z 10. októbra 2001. Prvá aktualizácia sa uskutočnila uznesením vlády SR č. 780 z 10. júla 2002.

Cieľom určenia gestorstva je vytvorenie systému priebežného určovania gestorských rezortov zodpovedných za transpozíciu smerníc a rámcových rozhodnutí do slovenských všeobecne záväzných právnych predpisov. V tomto návrhu sa taktiež zavádza inštitút tzv. spätného gestorstva smerníc, t. j. určenie ústredných gestorských orgánov štátnej správy aj pri pôvodných smerniciach, u  ktorých dosiaľ nedošlo k transpozícii vôbec, alebo transpozíciou pôvodnej smernice sa dosiahla iba čiastočná zhoda slovenského právneho predpisu / návrhu právneho predpisu s právom ES/EÚ.

Návrh na určenie gestorstva  obsahuje 44 smerníc a 4 rámcové rozhodnutia, ktoré boli uverejnené v Úradnom vestníku Európskych spoločenstiev od poslednej aktualizácie v období od 1. 4. 2002 do 15. 9. 2002. Celkový počet smerníc, ktoré spadajú do tzv. spätného gestorstva je 8. Termíny ich transpozície do slovenského právneho poriadku sú určené vo väzbe na termíny účinnosti transpozície smerníc a rámcových rozhodnutí platné pre členské štáty EÚ, avšak s prihliadnutím na záväzky SR v jednotlivých kapitolách a na negociačné pozície SR v integračnom procese.

Niektoré ústredné orgány neuviedli pri niektorých smerniciach návrh slovenského právneho predpisu, do ktorého  budú smernice transponované. Tento slovenský predpis ako aj termín jeho predloženia na rokovanie vlády v týchto prípadoch bude známy najneskôr pri príprave Plánu legislatívnych úloh vlády SR na rok 2003, resp. pri príprave rezortných plánov legislatívnych úloh.

V materiáli sa  navrhuje zrušiť úloha v bode B.5 uznesenia vlády SR č. 780 z 10. júla 2002, podľa ktorej sa gestorstvo predkladalo na rokovanie vlády do 15 dní po skončení kalendárneho štvrťroka. Tento termín bol príliš krátky na komplexné vypracovanie celého materiálu v legislatívnom procese a preto sa navrhuje predĺžiť termín na polrok.

Predložený návrh na určenie gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k nim nemá finančné, ekonomické, environmentálne vplyvy ani vplyvy na zamestnanosť.